Επώνυμο: Βογιατζής

Όνομα: Ελευθέριος

ΑΕΜ: 0712057

Ακαδημαϊκό Έτος: 2015-2016

Μάθημα: Αγωγή Υγείας

Υπεύθυνος Καθηγητής Μαθήματος: Κος Θεοδωράκης Ι.

Υπεύθυνος Διδάσκων Μαθήματος: Κος Κολοβελώνης Αθ.

Θέμα Εργασίας: Σχεδιασμός ενός προγράμματος Αγωγής Υγείας

**Τίτλος Προγράμματος:**

« Έλα και εσύ να Παίξεις και να Χαμογελάσεις μέσω της Φυσικής Αγωγής μαζί με τα Παιδιά με Αναπηρία »

**Σκοπός του Προγράμματος:**

* Σκοπός του προγράμματος είναι να φέρουμε κοντά τα παιδιά που φοιτούν στο ειδικό σχολείο, μαζί μ’ αυτά του τυπικού σχολείου, και αυτό θα επιτευχθεί μέσω του μαθήματος της Φυσικής Αγωγής. Πιο συγκεκριμένα, αυτό που επιθυμούμε με την υλοποίηση του εν λόγω προγράμματος είναι να ευαισθητοποιήσουμε τα παιδιά χωρίς κάποια μειονεξία, αλλά και τις οικογένειες αυτών, να μάθουν να συνυπάρχουν αρμονικά μαζί με τα άτομα με αναπηρία, όπως επίσης και να αντιληφθούν πως το να είναι κανείς ανάπηρος, δεν αποτελεί ευθύνη του, και ακόμη πως τα άτομα με αναπηρία, δεν διαφέρουν σε τίποτα απολύτως από τον μέσο πληθυσμό, μιας και αυτά έχουν το δικαίωμα στην ζωή, όπως όλοι μας άλλωστε, απλώς είχαν την ατυχία να γεννηθούν ή να αποκτήσουν κατά την διάρκεια της ζωής τους κάποια διαταραχή (κινητική, γνωστική, αισθητηριακή), και είναι αναγκασμένα να ζήσουν μ’ αυτήν σε όλη τους την ζωή. Συνεπώς, θα ήταν μεγάλη παράλειψη να μην αναφερθεί πως και τα άτομα με αναπηρία, και στην περίπτωσή μας, τα παιδιά με αναπηρία, αναμφίβολα μπορούν να ασχοληθούν με ποικίλες δραστηριότητες και να βιώσουν τα συναισθήματα χαράς που προκύπτουν από την συμμετοχή σε μία ομαδική δραστηριότητα. Τέλος, το πρόγραμμα θα υλοποιηθεί στο πλαίσιο του μαθήματος της Φυσικής Αγωγής, όπως και προαναφέρθηκε, μάθημα, το οποίο διδάσκω στο τυπικό γυμνάσιο που εργάζομαι, σε συνεργασία πάντα και με τους συναδέλφους άλλων ειδικοτήτων, εφαρμοσμένο σε τάξη μαθητών Α΄ Γυμνασίου (από 24 μαθητές αποτελείται το τμήμα) .

**Γιατί είναι αναγκαία η Εφαρμογή του Προγράμματος:**

* Ζούμε σε μια εποχή όπου παρατηρείται όλο και λιγότερος ανθρωπισμός, και αυτό γιατί η σημερινή κοινωνία έχει θεοποιήσει το χρήμα, δίνοντας προτεραιότητα σε υλιστικά πρότυπα, αδιαφορώντας μ’ αυτόν τον τρόπο για τους συνανθρώπους μας. Ως αποτέλεσμα, τα άτομα με αναπηρία έχουν περιθωριοποιηθεί σε μεγάλο βαθμό και βιώνουν τον δικό τους γολγοθά. Λαμβάνοντας όλα αυτά υπόψη, θεωρώ πως αν εμφυσήσω στους μαθητές μου, την αρχή να σέβονται και να εκτιμούν τους συνομηλίκους τους με αναπηρία, και κατ’ επέκταση τα άτομα με αναπηρία, αυτό αποτελεί μία πάρα πολύ καλή παρακαταθήκη για το μέλλον τους, και αυτό γιατί θα μπει ένα λιθαράκι προκειμένου να πάψουν να υφίστανται προκαταλήψεις έναντι αυτών των ανθρώπων, που δεν θέλουν την συμπόνια και την λύπηση μας, αλλά την αγάπη και το ενδιαφέρον μας. Εν κατακλείδι λοιπόν, η εφαρμογή αυτού του προγράμματος, εκτός των άλλων, στοχεύει στο να δημιουργήσει αυριανούς πολίτες με αρχές, αξίες και ιδανικά αδιαπραγμάτευτα, με λίγα λόγια καλύτερους ανθρώπους, που θα σέβονται το διαφορετικό, και θα νοιάζονται αληθινά για τους συνανθρώπους τους, είτε πρόκειται για άτομα με αναπηρία, είτε όχι.

**Προσδοκώμενα Αποτελέσματα μετά την Εφαρμογή του Προγράμματος:**

* Παραπάνω αναλύσαμε τον σκοπό του προγράμματος, και γιατί καθίσταται αναγκαίο να εφαρμοστεί, ενώ αναφερθήκαμε εν πολλοίς και στα οφέλη που θα αποκομίσουν οι μαθητές του τυπικού σχολείου, ερχόμενοι σε επαφή με τους μαθητές του ειδικού. Σ’ αυτό το σημείο, καθίσταται αδήριτη αναγκαιότητα να τονίσουμε το τι προσδοκάμε για τα παιδιά με αναπηρία απ’ αυτήν την συνύπαρξη. Αρχικά, όπως όλοι ξέρουμε τα παιδιά με αναπηρία έχουν ιδιαίτερα ανεπτυγμένη την διαίσθησή τους, και καταλαβαίνουν τα πάντα. Έτσι, είναι σε θέση να αντιληφθούν αν κάποιος νοιάζεται πραγματικά γι’ αυτά, και αυτό το εκτιμούν σε μέγιστο βαθμό όταν συμβαίνει. Ως εκ τούτου, όταν τα παιδιά του ειδικού σχολείου γίνουν αποδεκτά με αγάπη από τα παιδιά του τυπικού, η χαρά που θα πάρουν δεν περιγράφεται πραγματικά με λόγια. Επιπροσθέτως, χωρίς αμφιβολία οι μαθητές με αναπηρία θα κοινωνικοποιηθούν, ενώ οι ομαδικές δραστηριότητες μέσα από παιχνίδια στο πλαίσιο του μαθήματος της Φυσικής Αγωγής θα κάνει ακόμη πιο συναρπαστική και ενδιαφέρουσα την όλη διαδικασία. Κλείνοντας την αναφορά μας στο προσδοκώμενα αποτελέσματα, θα ήταν ατόπημα να μην αναφερθούμε στην χαρά που θα αισθανθούν κυρίως οι γονείς των παιδιών με αναπηρία, μόλις αντικρίσουν τα παιδιά τους να παίζουν και να ‘χαμογελούν με την ψυχή τους’, ενώ όλοι μας είναι ιδιαιτέρως σημαντικό να τους κάνουμε να νιώσουν άνετα, καθώς τόσο αυτοί, όσο και οι γονείς των παιδιών χωρίς αναπηρία θα εμπλακούν ενεργά στο πρόγραμμα, ενώ θα επιδιωχθεί εκτός όλων των άλλων, και μία συνάντηση όλων των γονιών μεταξύ τους, και με την παρουσία όλων των παιδιών φυσικά, όπου σε όλους ανεξαιρέτως θα παρασχεθεί ένα ρόφημα, για να τους γίνει γνωστή η δομή του προγράμματος, πέρα από την τελική εκδήλωση βέβαια, που θέλω να πιστεύω πως θα είναι όλοι άπαντες παρόντες για να δώσουμε μία άλλη διάσταση στο όλο εγχείρημα. Tέλος, μεγάλη μου επιθυμία είναι μετά την λήξη του προγράμματος, να αναπτυχθούν και δεσμοί φιλίας ανάμεσα στις οικογένειες των παιδιών, αλλά και ανάμεσα στα παιδιά, κάτι το οποίο αν πραγματοποιηθεί, θα είναι πραγματικά κάτι πολύ σπουδαίο και ξεχωριστό.

**Περιεχόμενα του Προγράμματος:**

**1ο Μάθημα:**

**Σκοπός:** Μετά από διεξοδική συζήτηση με τους μαθητές μου, καταλήξαμε ομόφωνα στην επιλογή του θέματος αναφορικά με το πρόγραμμα αγωγής υγείας που θα υλοποιήσουμε. Σκοπός τώρα του πρώτου μαθήματος είναι να προσφέρουμε στους μαθητές κάποιες θεωρητικές γνώσεις σχετικά με το τι ορίζουμε αναπηρία και το πώς ταξινομούνται τα άτομα με αναπηρία.

**Μέσα-Μέθοδοι:** Ο σκοπός του 1ου μαθήματος θα επιτευχθεί με την παράθεση θεωρητικών στοιχείων σε μορφή παρουσίασης Power Point.

**Ενδεικτική Δραστηριότητα:** Στο τέλος του μαθήματος οι μαθητές θα κληθούν να περιγράψουν σε μια παράγραφο τα συναισθήματά τους για τα άτομα με αναπηρία. Συμπληρωματικά, στα παιδιά θα δοθεί μία πρόσκληση για τους γονείς τους, όπου θα τους καλεί το προσεχές Σάββατο το απόγευμα μαζί με τα παιδιά τους, να δώσουν το παρόν σε γνωστή καφετέρια της περιοχής, πλησίον του σχολείου, για μία πρώτη γνωριμία με τους γονείς των μαθητών με αναπηρία, που θα είναι επίσης προσκεκλημένοι, αλλά και με τα ίδια τα παιδιά με αναπηρία. Σ’ αυτήν την συνάντηση θα γνωστοποιηθεί αναλυτικά η δομή του προγράμματος, ενώ τέλος θα παρασχεθεί και ένα δωρεάν ρόφημα σε γονείς και παιδιά.

**2ο Μάθημα:**

**Σκοπός:** Μετά τις θεωρητικές γνώσεις που έλαβαν οι μαθητές στο 1ο μάθημα, στο 2ο μάθημα σκοπεύουμε να ευαισθητοποιήσουμε τους μαθητές πάνω στο κομμάτι των ατόμων με αναπηρία μέσα από βιωματικές δραστηριότητες εμπέδωσης, ενώ παράλληλα θα τους ανατεθεί και μια εργασία σε 4 ομάδες των 6 ατόμων (από 24 μαθητές αποτελείται το τμήμα).

**Μέσα-Μέθοδοι:** Προκειμένου να επιτευχθεί ο σκοπός του 2ου μαθήματος (βιωματική δραστηριότητα), στο σχολείο μας θα έρθουν 4 μαθητές από το ειδικό σχολείο, για να γνωριστούν καλύτερα με τους μαθητές μας, καθώς ήδη θα έχει υπάρξει μία πρώτη γνωριμία στην συνάντηση του Σαββάτου στην καφετέρια. Οι 4 μαθητές του ειδικού σχολείου παρουσιάζουν 3 διαφορετικού τύπου αναπηρίες (εγκεφαλική παράλυση, σύνδρομο Down,κώφωση- βαρηκοΐα, ενώ το ένα παιδί κατατάσσεται στις χρόνιες αναπτυξιακές διαταραχές του αυτιστικού φάσματος, παρουσιάζοντας αυτισμό. Συνεπώς, θα είναι μία καλή ευκαιρία για τους μαθητές μου να γνωρίσουν από κοντά τις συγκεκριμένες αναπηρίες-διαταραχές και να αποκτήσουν προσωπική άποψη για αυτές.

**Ενδεικτική Δραστηριότητα:** Οι μαθητές θα κληθούν σε 4 ομάδες των 6 ατόμων, κάθε ομάδα θα αναλάβει από μία αναπηρία-διαταραχή που γνώρισε κατά την διάρκεια του μαθήματος, να φέρουν στο 3ο μάθημα στοιχεία (φωτογραφίες κτλ) σχετικά με την αναπηρία που ανέλαβαν (έκταση ομαδικής εργασίας, 3 σελίδες).

**3ο Μάθημα:**

**Σκοπός:** Σκοπός του τρίτου μαθήματος είναι σε συνεργασία με τους μαθητές μου να χωριστούν 2 εξάδες, συνολικά 12 άτομα, όπου μαζί με μένα, οι μισοί την Τετάρτη, και οι άλλοι μισοί την Παρασκευή, να πάμε στο ειδικό σχολείο, έτσι ώστε να παίξουν διάφορα παιχνίδια με τα παιδάκια με αναπηρία, παιχνίδια που θα πραγματοποιηθούν και στην τελική εκδήλωση.

**Μέσα-Μέθοδοι:** Για την καλύτερη κατανόηση των παιχνιδιών εκ μέρους των παιδιών με αναπηρία, απαιτείται οι μαθητές μου να βγάλουν σχετικές φωτογραφίες που να επεξηγούν πλήρως αυτές τις παιγνιώδεις δραστηριότητες, μιας και τα άτομα με αναπηρία είναι αρκετά πιθανό να μην καταλαβαίνουν πλήρως τις λεκτικές οδηγίες, επομένως είναι απαραίτητο και το οπτικό ερέθισμα.

**Ενδεικτική Δραστηριότητα:** Οι άλλοι 12 μαθητές που δεν θα έρθουν στο ειδικό σχολείο, καλούνται να σχεδιάσουν πλακάτ και αφίσες που θα προωθούν την εκδήλωση και θα τονίζουν το μήνυμα για τον σεβασμό στα άτομα με αναπηρία.

**4ο Μάθημα:**

**Σκοπός:** Στο 4ο μάθημα στοχεύουμε να παροτρύνουμε τους μαθητές, μαζί με τους γονείς τους να γίνουν πολλαπλασιαστές της προώθησης της εκδήλωσης.

**Μέσα-Μέθοδοι:** Για να επιτευχθεί η καλύτερη δυνατή προώθηση της εκδήλωσης, οι μαθητές θα πάρουν τα πλακάτ και τις αφίσες που δημιούργησαν στο 3ο μάθημα και θα συγκεντρωθούν όλοι μαζί στην κεντρική πλατεία της πόλης μαζί με τους γονείς τους.

**Ενδεικτική Δραστηριότητα:** Από Ορισμένους γονείς (θα απευθυνθώ στον σύλλογο γονέων και κηδεμόνων του σχολείου) θα ζητηθεί να αναλάβουν την επίσημη ενημέρωση των φορέων της εκκλησίας, αλλά και της πόλης, όπως επίσης και των τοπικών μέσων ενημέρωσης για την περαιτέρω διαφήμιση της τελικής εκδήλωσης.

**5ο Μάθημα:**

**Σκοπός:** Στο 5ο μάθημα αποσκοπούμε να ρυθμίσουμε τις τελευταίες λεπτομέρειες για την διεξαγωγή της εκδήλωσης (εξασφάλιση ασφαλούς μεταφοράς των μαθητών από το ειδικό σχολείο στο σχολείο μας, καταγραφή του αριθμού των ατόμων που θα λάβουν μέρος ή θα παρακολουθήσουν την εκδήλωση, για να παραγγελθούν οι ανάλογοι χυμοί και νερά, όπως επίσης και τα ανάλογα αναμνηστικά μετάλλια, διπλώματα συμμετοχής και μικρά δώρα ανεξαιρέτως για όλα τα παιδάκια, μικροφωνική εγκατάσταση κτλ). Επιπλέον, σε συνεργασία με συναδέλφους άλλων ειδικοτήτων, αποσκοπούμε να μαζέψουμε χίλια καπάκια από πλαστικά μπουκαλάκια νερού, προκειμένου να καταφέρουμε να αποκτήσουμε ένα αναπηρικό αμαξίδιο, το οποίο και θα δωρίσουμε την ημέρα της εκδήλωσης στην 13χρόνη Κατερίνα από το ειδικό σχολείο που παρουσιάζει εγκεφαλική παράλυση και το έχει μεγάλη ανάγκη.

**Μέσα-Μέθοδοι:** Για να συγκεντρωθούν τα χίλια καπάκια, οι συνάδελφοι των άλλων ειδικοτήτων θα ενημερώσουν σχετικά τους μαθητές τους, ευελπιστώντας πως αυτοί θα ενεργοποιηθούν, μαζεύοντας όσα περισσότερα πλαστικά καπάκια μπορούν.

**Ενδεικτική Δραστηριότητα:** Αντιπροσωπεία των συναδέλφων μαζί με μαθητές, θα επισκεφτεί εργοστάσιο παρασκευής χυμών και εμφιαλωμένου νερού της περιοχής, ώστε να ζητήσει να τους παρασχεθούν όσα πιο πολλά πλαστικά καπάκια γίνεται για την αγορά του αναπηρικού αμαξιδίου, μαζί με χυμούς και νερά αν είναι εφικτό, με αντάλλαγμα την διαφήμιση του εργοστασίου στον τοπικό τύπο ως κύριος χορηγός της εκδήλωσης.

**6ο Μάθημα-Πραγματοποίηση Εκδήλωσης:**

**Σκοπός:** Και η μεγάλη μέρα έφτασε! Μετά από προσπάθεια εβδομάδων, και με την πολύτιμη βοήθεια συναδέλφων, γονιών, και παιδιών το πρόγραμμα που υλοποιήσαμε, φτάνει στην ολοκλήρωσή του με την πραγματοποίηση της τελικής εκδήλωσης.

**Μέσα-Μέθοδοι:** Η εκδήλωση κρίνεται απαραίτητο να διαφημιστεί με τον καλύτερο δυνατό τρόπο, και θεωρούμε δεδομένη την υποστήριξη των τοπικών μέσων ενημέρωσης πάνω σ’ αυτό το κομμάτι.

**Ενδεικτική Δραστηριότητα:** Κατά την διάρκεια της εκδήλωσης θα χρησιμοποιηθούν αρκετά παιχνίδια (Bocce κτλ). Μεγάλοι πρωταγωνιστές της εκδήλωσης θα είναι οι μαθητές, και ειδικότερα τα παιδάκια με αναπηρία που ελπίζουμε να παίξουν και χαμογελάσουν μαζί τα παιδιά χωρίς αναπηρία. Ο τίτλος του προγράμματος « Έλα και εσύ να Παίξεις και να Χαμογελάσεις μέσω της Φυσικής Αγωγής μαζί με τα Παιδιά με Αναπηρία » έχει βαθύτερο νόημα, και αν μη τι άλλο, επιβεβαιώνεται πλήρως πως η Φυσική Αγωγή δεν είναι απλά ένα μάθημα, αλλά κάτι πολύ πιο ουσιαστικό, που μπορεί να κάνει τους ανθρώπους να ξεχάσουν τα προβλήματά τους.

**Αναλυτική Περιγραφή των Παιχνιδιών που θα χρησιμοποιηθούν στην Τελική Εκδήλωση (6ο μάθημα):**

1. **Bocce:** Παίζεται με 2 παίκτες ή ομάδες και 4 μπάλες (pallina) η καθεμία. Με την ρίψη κέρματος αποφασίζεται ποια ομάδα ρίχνει πρώτη την pallina. Ο πρώτος παίκτης ρίχνει την pallina μέσα στο γήπεδο και πέρα από την κεντρική γραμμή. Ο ίδιος παίκτης ρίχνει και την πρώτη μπαλιά. Η αντίπαλη ομάδα ρίχνει μετά από τόσες μπάλες, όσες χρειαστεί για να φέρουν μία μπάλα πιο κοντά στην pallina από την μπάλα του αντίπαλου πρώτου παίκτη. Πόντο κερδίζει η ομάδα που η 4η και τελευταία μπάλα της βρίσκεται πιο κοντά στην panilla σε σχέση με την 4η μπάλα της αντιπάλου ομάδος. Το Bocce είναι επίσημο αγώνισμα των Special Olympics.
2. **Σουτ στην Καλαθοσφαίριση:** Ο κάθε μαθητής με αναπηρία εκτελεί από 3 σουτ με την βοήθεια των παιδιών χωρίς αναπηρία. Οι μπασκέτες και οι μπάλες αναμένονται να προσαρμοστούν ως προς το ύψος και το μέγεθός τους ανάλογα με το λειτουργικό επίπεδο των παιδιών με αναπηρία, προκειμένου όλοι να νιώσουν το αίσθημα της επιτυχούς προσπάθειας. Δεν υπάρχουν νικητές και ηττημένοι στην εν λόγω δραστηριότητα, όπως και στις τρεις δραστηριότητες που περιγράφονται, συνεπώς δεν λαμβάνονται υπόψη οι εύστοχες προσπάθειες, αρκεί η προσπάθεια από μόνη της και μόνο, και όλοι οι μαθητές θα χειροκροτηθούν εξίσου το ίδιο.
3. **Σύνθεση Πάζλ που Απεικονίζει Αθλήματα:** Δημιουργούνται μικτές ομάδες μαθητών με αναπηρία και χωρίς αναπηρία, οι οποίες καλούνται να συνθέσουν σε όσο πιο σύντομο χρονικό διάστημα γίνεται το πάζλ που θα τους ανατεθεί. Άτυπα νικήτρια, μιας και όλοι οι μαθητές θα χειροκροτηθούν με τον ίδιο τρόπο, δεν υφίστανται νικητές και ηττημένοι με λίγα λόγια, θα αναδειχθεί η ομάδα που ολοκληρώσει πιο γρήγορα το πάζλ.

**Αξιολόγηση του Προγράμματος:**

Όπως συνηθίζεται, ο εκπαιδευτικός σε τέτοιες δράσεις μέσω ανώνυμων ερωτηματολογίων στην αρχή του προγράμματος, και μετά την ολοκλήρωση αυτού, αξιολογεί τις στάσεις και τις πεποιθήσεις των μαθητών, και ουσιαστικά βλέπει αν αυτές οι στάσεις μεταβλήθηκαν προς το καλύτερο μετά την υλοποίησή του. Εγώ από την μεριά μου αναφορικά με την αξιολόγηση του προγράμματος, δεν θα χρησιμοποιήσω αυτόν τον τρόπο αξιολόγησης. Ειδικότερα, θα αξιολογήσω περισσότερο πρακτικά και θα κρίνω αν πέτυχε ή όχι η τελική εκδήλωση που σηματοδοτεί και την ολοκλήρωση του προγράμματος. Αν εφαρμοστούν δηλαδή επιτυχώς όλα αυτά που θα δουλέψουμε με τους μαθητές μου. Πιο συγκεκριμένα, τα κριτήρια που θα ορίσω για να θεωρηθεί πετυχημένη ή όχι η εκδήλωση, και ως επακόλουθο και το ίδιο το πρόγραμμα είναι τα εξής: α) καλή συνεργασία (χωρίς απρόοπτα) και ‘δέσιμο’ των παιδιών με αναπηρία και των παιδιών χωρίς αναπηρία, β) ενεργή συμμετοχή ανεξαιρέτως όλων των παιδιών στο Bocce, στα σουτ στην καλαθοσφαίριση, και στην σύνθεση των πάζλ, γ) σχόλια γονέων και γενικότερα του κόσμου που θα παραστεί στην τελική εκδήλωση, θα τους μοιραστούν ανώνυμα ερωτηματολόγια για να διαπιστωθεί αν έμειναν ικανοποιημένοι από την τελική εκδήλωση, και για το αν σύμφωνα με την άποψή τους υλοποιήθηκε ο σκοπός του προγράμματος, δ) σχόλια συναδέλφων, θα μοιραστούν εκ νέου ανώνυμα ερωτηματολόγια, ε) αυτό-αξιολόγηση μέσω σχετικού ερωτηματολογίου.